Klokken var 23.52 fredag aften, da politiet modtog den første melding om brand i et forladt stuehus på Mosbrovej nær Mou. I løbet af aftenen og natten arbejdede beredskabet på at få slukket branden, og mellem klokken 4 og 5 i nat melder brandvæsnet, at slukningsarbejdet er slut, og man forlader stedet. Men så ikke mere end fire timer senere modtager Nordjyllands Politi en ny anmeldelse om brand i stuehuset på selv samme ejendom klokken 7.47 lørdag morgen. Det fortæller vagtchef ved Nordjyllands Politi Karsten Højrup Kristensen til TV2 Nord. - Da brandvæsnet kommer frem er der igen flammer i stuehuset, og endnu et slukningsarbejde påbegynder, siger han. Han fortæller, at politiet nu vil undersøge brandårsagen, men han kan ikke sige noget om, hvad der er skyld i, at branden genopstår. - Om det er noget, der har blusset op igen, eller om det er påsat kan vi ikke sige noget om endnu. Men vi undersøger selvfølgelig alle muligheder, siger Karsten Højrup Kristensen. Han fortæller, at bygningen har omfattende brandskader, og at brandslukningsarbejdet stadig er i gang på ejendommen.

Opsummering:
For anden gang på et halvt døgn har Nordjyllands Politi måtte rykke ud til en brand i forladt stuehus nær Mou.